Dec 03,2016
6 నుంచి లారస్‌ ల్యాబ్స్‌ పబ్లిక్‌ ఇష్యూ!
నవతెలంగాణ-వాణిజ్య విభాగం: హైదరాబాద్‌ కేంద్రంగా పనిచేస్తున్న ప్రముఖ ఫార్మా సంస్థ లారస్‌ లాబ్స్‌ నిధుల సమీకరణ నిమిత్తం పబ్లిక్‌ ఇష్యూకు రానుంది. ఈ నెల 6న ప్రారంభమయ్యే ఈ ఇష్యూ 8న ముగుస్తుందని సంస్థ వ్యవస్థాపకులు సీఈవో సత్యనారాయణ చావా తెలిపారు. శుక్రవారం ఇక్కడ ఏర్పాటు చేసిన విలేకరుల సమావేశంలో ఆయన మాట్లాడుతూ ఐపీఓ ధరల శ్రేణిని రూ.426-428గా నిర్ణయించినట్టుగా వివరించారు. కనీసం 35 ఈక్విటీ షేర్లకు బిడ్లను దాఖలు చేయాల్సి ఉంటుందని అన్నారు. ఈ ఇష్యూ ద్వారా కంపెనీ దాదాపు రూ.300 కోట్ల మేర నిధుల సమీకరణ జరపాలని యోచిస్తోంది.కొత్త ఈక్విటీల జారీ ద్వారా సమీకరించిన మొత్తాలను టర్మ్‌ రుణాల ముందస్తు చెల్లింపులతో పాటు.. సాధారణ కార్పొరేట్‌ అవసరాలకు వెచ్చించనున్నట్టుగా తెలిపారు. కంపెనీ ఈక్విటీ షేర్లు బీఎస్‌ఈ, ఎన్‌ఎస్‌ఈలో నమోదు చేస్తామన్నారు. ప్రస్తుతం హైదరాబాద్‌లో సంస్థ పరిశోధన- అభివృద్ధి కేంద్రం (ఆర్‌అండ్‌డీ సెంటర్‌) ఉందని ఆయన అన్నారు. విశాఖపట్టణంలో మరో కేంద్రాన్ని తెరవనున్నట్లుగా ఆయన వివరించారు. ఏడా ఏడాదికి 1 బిలియన్‌ టాబెట్లు ఉత్పత్తి చేస్తున్నామన్నారు. రానున్న కాలంలో దీనిని 5 బిలియన్ల ఉత్పత్తి లక్ష్యం పెట్టుకున్నట్టు పేర్కొన్నారు.
మీ స్నేహితులకు రికమెండ్ చెయ్యండి